SKRIFTLIG FORESPØRGSEL E-1022/02

af Bartho Pronk (PPE-DE), Maria Martens (PPE-DE), Karla Peijs (PPE-DE)og Albert Maat (PPE-DE) til Kommissionen

(15. april 2002)

Om: Opfølgning af skriftlig forespørgsel E-2069/01 vedrørende fri bevægelighed for skibskaptajner

Kommissionen henviser i sit svar på skriftlig forespørgsel E-2069/01(1), for så vidt angår nationalitetskravet til skibskaptajner, til svaret på skriftlige forespørgsel E-3440/97(2) af Nel van Dijk. Kommissionen henviser heri til, at stillingerne som kaptajn og førstestyrmand må betragtes som værende ansættelser i den offentlige administration i henhold til i EF-traktatens artikel 48, stk. 4, nu artikel 39, stk. 4. Medlemsstaterne kan ifølge Kommissionen forlange, at disse stillinger forbeholdes statsborgere fra de pågældende lande selv, hvilket retfærdiggøres af hensynet til den offentlige orden, den offentlige sikkerhed og den offentlige sundhed efter EF-traktatens artikel 48, stk. 3.

1. Er denne argumentation ikke blevet overhalet af Domstolens retspraksis, nærmere bestemt Domstolens domme af 31. maj 2001 (Kommissionen mod Italien, sag C-283/99, præmis 25) og af 29. oktober 1998 (Kommissionen mod Spanien, sag C-114/97, præmis 41 og 42)?

2. Er Kommissionen enig i, at kaptajner, der ikke er ansat i den offentlige administration, ikke kan falde ind under artikel 39, stk. 4, og med Domstolens ord uanset hvilke opgaver den ansatte udfører (Domstolens dom i sag C-283/99, Kommissionen mod Italien)?

3. En række medlemsstater stiller ingen krav til kaptajners nationalitet og har tilsyneladende ingen problemer med den offentlige orden eller den offentlige sikkerhed. Hvorfor skulle dette forholde sig anderledes i de medlemsstater, hvor dette krav stadig findes, og så navnlig i fiskerisektoren?

4. Er Kommissionen enig i, at hensynet til den offentlige orden, den offentlige sikkerhed og den offentlige sundhed (artikel 39, stk. 3) heller ikke kan påberåbes i denne forbindelse, eftersom en kaptajns adgang til eller ophold i en medlemsstat ikke i sig selv udgøre en fare for den offentlige orden, den offentlige sikkerhed og den offentlige sundhed (Domstolens dom i sag C-114/97, Kommissionen mod Spanien)?

5. Er Kommissionen klar over, at der i en række medlemsstater er stor mangel på kaptajner, hvorfor nationalitetskravet udgør en fare for både det fælles arbejdsmarked og den internationale konkurrenceevne?

(1) EFT C 40 E af 14.2.2002, s. 177.

(2) EFT C 174 af 8.6.1998, s. 57.

Svar afgivet på Kommissionens vegne af Anna Diamantopoulou

(31. maj 2002)

Udøvelse af offentlige beføjelser i forbindelse med medlemsstaternes nationalitetsbegrænsninger for visse professioner indgik ganske rigtigt i Domstolens retspraksis for nylig (sag C-114/97 og C-293/99). Kommissionen ønsker dog at minde om, at Domstolens retspraksis ikke vedrørte det specifikke spørgsmål om nationalitetskrav for kaptajner og førstestyrmænd, som udøver særlige opgaver pga. de særlige forhold i søfartssektoren.

Derudover bør det bemærkes, at anvendelsen af fællesskabslovgivningen om fri bevægelighed i forbindelse med nationalitetskrav for kaptajner og førstestyrmænd på skibe i øjeblikket undersøges af Domstolen i den verserende Anave-sag (C-405/01).

Da denne sag stadig er under behandling, ønsker Kommissionen at afholde sig fra enhver hypotese om sagens mulige udfald eller andre mere detaljerede udtalelser om de mulige virkninger af denne retspraksis for tidligere holdninger.